

LĒMUMS

Ādažos, Ādažu novadā

2025. gada 30. janvārī **Nr.** **21**

**Par centralizēto notekūdeņu attīrīšanas sistēmas paplašināšanu Kalngalē**

Kalngales ciemā izvietoto centralizētās kanalizācijas notekūdeņu attīrīšanas iekārtu (NAI) pārstrādājamo notekūdeņu apjoms šobrīd pārsniedz NAI noteikto hidraulisko slodzi. 2024. gada astoņos mēnešos pieņemto notekūdeņu apjoms par 20,5 tūkst. m3, jeb par 40 % pārsniedza pieļaujamo apjomu, bet tehniskie un teritorijas apbūves noteikumi paredz, ka visi jaunbūvējamie objekti Kalngales un Garciema ciemos ir nododami ekspluatācijā tikai pēc to pieslēgšanas centralizētajiem kanalizācijas tīkliem.

Kalngales ciemā turpinās jaunu attīstības projektu īstenošana, piemēram, īpašumos “Domas” un “Langaskrasti 2” jau ir uzbūvēti ekspluatācijā nododami objekti, kā arī turpinās citu objektu būvniecība un Kalngales NAI esošās jaudas faktiski nespēj nodrošināt papildu notekūdeņu apstrādi.

Teritorijas attīstības plānošanas dokumenti pieļauj, ka Kalngales un Garciema ciemos arī turpmāk tiks īstenots būtisks skaits attīstības projektu, un to radīto notekūdeņu prognozētais apjoms ir līdz 300 m3 diennaktī.

SIA “Ādažu ūdens” veica tehniski ekonomisko novērtējumu iespējamiem risinājumiem, lai nodrošinātu notekūdeņu pieņemšanu un attīrīšanu gan no Kalngales un Garciema ciemos ekspluatācijā nodotajiem objektiem, gan arī no turpmāk attīstāmajiem objektiem, paredzot 3 iespējamos risinājumus:

1. Kalngales NAI pārbūve saskaņā ar izstrādāto būvprojektu,īstenojot 1.kārtu, ar jaudas palielinājumu līdz 150 m3/dnn;
2. Kalngales NAI kapacitātes neliela palielināšana (par 50 m3/dnn objektu “Domas” un “Langaskrasti 2” apkalpošanai) un kanalizācijas spiedvada izbūve līdz savienojumam ar izbūves procesā esošiem kanalizācijas tīkliem notekūdeņu novadīšanai attīrīšanai Ādažu pilsētas NAI pārējo attīstāmo objektu nodrošināšanai. Spiedvads būvējams pa pašvaldības īpašumā esošo Garciema ceļu, posmā no Ataru ceļa līdz Ūbeļu ielai, vai no Ataru ceļa līdz Langas upes kanālam;
3. Kalngales NAI pagaidu saglabāšana bez izmaiņām, Kalngales ciema esošo objektu apkalpošanai, un kanalizācijas spiedvada izbūve līdz Ādažu pilsētas NAI (Eimuru pļavās attīstāmo visu objektu apkalpošanai)no Ataru ceļa,pa Garciema ceļu un Ūbeļu ielu, līdz krustojumam ar Langaskrastu ielu un 2 pieņemošām sūkņu stacijām.

11.12.2024. saņemtais tehniski ekonomiskais novērtējums liecina, ka ekonomiski izdevīgākais ir 3. risinājums, t.i., Kalngales NAI pagaidu saglabāšana esošajā veidolā Kalngales ciema klientu apkalpošanai un kanalizācijas spiedvada izbūve uz Ādažu NAI, jo:

1. nodrošina vairākas reizes augstāku notekūdeņu attīrīšanas pakāpi;
2. izslēdz nepieciešamu palielināt attīrīto notekūdeņu izlaides slodzi uz Langas upi;
3. projekta īstenošanas laiks ir 13-16 mēneši, t.i., līdz 2026. gada maijam.

Risinājuma īstenošanas indikatīvās izmaksas ir aptuveni 450 000 *euro*.

Ņemot vērā, ka risinājuma teritorijā esošie attīstības projekti pagaidām nepiedalās Ādažu novada ūdenssaimniecības attīstības finansēšanā (t.i., tie nemaksā vienreizēju notekūdeņu attīrīšanas jaudas maksu atbilstoši Ādažu novada pašvaldības domes 2022. gada 28. septembra saistošajiem noteikumiem Nr. 72/2022 “Sabiedrisko ūdenssaimniecības pakalpojumu kārtība Ādažu novadā”), un ieceres īstenošanai nav paredzēts cits finansēšanas avots, kā vien SIA “Ādažu ūdens” ieņēmumiem no saimnieciskās darbības un līdzekļi no ārējiem finanšu avotiem (t.sk., nodrošinot to segumu ar pašvaldības galvojumu), investīciju atmaksāšana radīs nozīmīgu SIA “Ādažu ūdens” pakalpojumu tarifu paaugstināšanu.

Pamatojoties uz Pašvaldību likuma 4. panta pirmās daļas 1. punktu Attīstības komitejas 11.12.2024. atzinumu un Finanšu komitejas 22.01.2025. atzinumu, Ādažu novada pašvaldības dome

**NOLEMJ:**

1. Konceptuāli atbalstīt centralizēto notekūdeņu attīrīšanas sistēmas paplašināšanu Kalngalē, veicot kanalizācijas spiedvada izbūvi no Ataru ceļa līdz Langaskrastu ielai.
2. Uzdot SIA “Ādažu Ūdens” valdei:
   1. organizēt 1. punktā noteiktā uzdevuma izpildi;
   2. līdz 16.07.2025. sniegt ziņojumu domes Finanšu komitejai par 1. punkta izpildes gaitu, rezultātiem un turpmākajām veicamajām darbībām.
3. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU